钦定古今图书集成/明伦汇编/人事典/第007卷 > 《图书编》： > 《人身阴阳气血精神魂魄总说》
## 钦定古今图书集成/明伦汇编/人事典/第007卷 > 《图书编》： > 《人身阴阳气血精神魂魄总说》

天地间一气而已矣。一气屈伸升降而为阴阳，知天
地阴阳不相离，斯可以论人身之造化矣。彼阳气本
在上也，冬至一阳生于地，而阳起于阴，《坤》之复也；阴
气本在下也，夏至一阴生于天，而阴起于阳，《干》之《姤》
也。人孰不云“水阴而火阳”也？然天一生，水本阳也，乃
成于地，六而属阴，是水本天，其成则地，故生于上而
性必润下者，自上而下行也。地二生火，本阴也，乃成
于天，七而属阳，是火本乎地，其成则天，故生于下而
性必炎上者，自下而上行也。日，阳魂也，其体则阴丽
乎阳而为离，故《易卦》火在天上即日也；月，阴魄也，其
体则阳陷于阴而成坎，《易卦》水在地中，实一阳在五
阴中也。所以干下坤上，则天地交而为泰，反是则为
否；坎上离下，则水火交而既济，反是则不交为未济。
观天地日月水火，莫非阴阳之气，而吾人效法乾坤，
效此法此焉耳。《易》曰：“一阴一阳之谓道。”程子谓：“阴阳
亦是形而下者，元来只此便是道，道岂远人哉？”所以
阴阳之气，交相摩荡，生生不测，万化从此出焉。故人
之生也，负阴抱阳，一身之中，气血、精神魂魄，浑然毕
具。《礼运》言“人者，阴阳之交，鬼神之会”是也。凡气也、魂
也、神也，皆阳之属也；精也、血也、魄也，皆阴之属也。统
一身之骨肉肌体，谓之血；统一身之呼吸温煖，谓之
气。然血之始生，由气而化，而血之流贯滋养，亦由气
而行，故总为阴阳之气也。《易》谓“天地絪缊，万物化醇。”
絪缊化醇，非魂之原欤？男女构精，万物化生。构精化
生，非魄之始欤？子产谓：人始化曰魄，既生魄，阳曰魂。
此自受形之初言也。《易》曰：“精气为物，游魂为变。”此自
人生以后言也。《书》曰：“帝乃徂落。”徂言魂之升，落言魄
之降也。孔子曰：“神也者，气之盛也。魄也者，鬼之盛也。”
又曰：“众生必死，死必归土，是谓之鬼。骨肉毙于下，阴
为野土，其气发扬于上，为昭明、焄蒿、凄怆，百物之精
神之著也。”此自人死以后言也。盖自父母将受胎之
先，已有絪缊化醇者，为托魂之原。故父母孕胎之际，
斯有构精化生者，为成魄之本。是人在胞中，精气结
成胚胎，既已成魄，而渐能活动，即谓之魂。及形既生
矣，精气为物，凡人一身之骨骸皆是也。神发知矣，“游
魂为变”，凡一身之思为皆是也。虽曰魂阳魄阴，魂动
魄静，魂主经营，魄主纳受，而人皆赖魄为之主持。彼
二氏或指魂为觉明，或指魄为胎光，以为生人之本。
其实阴阳各有灵，魂魄自相守也。盖魂为阳之灵，即
知来之神；魄为阴之灵，即藏往之智。故人有善记，有
善悟，有神智俱全者，此也。然又有精神云者，岂魂魄
之外，别有一种精与神乎？而亦有不可混者。观医家
谓“心藏神，肾藏精，肝藏魂，肺藏魄，脾藏意”，而总名之
为神，其源亦自上古，传之至今，非臆说也。尝以此反
求诸身，而默识天地之造化矣。是故心为离火，而神
发于上，肾为坎水，而精沉于下；兑金为水母，而精魄
即金水浑涵，清明内莹，而水其金之液乎。少阴金生
太阴水，故肾水旺则耳目聪明，而魄强者，精为之也。
苟精竭则魄亏而形毙矣。震木为火母，而神魂即木
火通融，辉光外照，而火其木之焰乎？少阳木生太阳
火，故离火静则血液充足，而魂安者，神为之也。苟神
劳则魂亏而气散矣。正医家所谓子能令母虚，子能
令母实之义也。抑岂神魂精魄，两不相关耶？盖即耳
目之睹计聪明，可见魄为魂之藏，而精中固有神也。
即思虑之透悟明觉，可见魂为魄之著，而神中自有
精也。试观肺虽阴而统夫气，右肾乃火所自起，非水
中之火欤？肝虽阳而统夫血，心中真液生焉，非火中
之水欤？《易》曰：“水火不相射。”即此亦可以默会。惟忿惩
则火降，欲窒则水升，而洗心退藏于密，圣人吃紧教
人，斯其至矣。是故精之神谓之魂，神之精谓之魄。魂
非神魂不足以御精，魄非精魄不足以凝神。精神魂
魄合则生，精神魂魄离则死。生则神为主而阳以统
夫阴，死则鬼为主而阴以摄夫阳。此生死鬼神之大
较也。奈何人之生也，营营逐逐，祇求声色臭味之欲，
以为耳目口体之娱，役神以养其骨骸，驱魂以奉其
血肉，纵使罗百物之精，以强伯有之魂，其形虽生，已
为未死之鬼矣。人尽人道，岂有他哉？矢志竭才，养吾
浩然之气，全吾圆虚不测之神，自有与天地日月鬼
神合者矣。所以圣人神魂全而精魄化，故尧舜知他
几千年，其心至今在众人精魄盛而神魂亡，醉梦生
死，与草木同腐朽死之日，民无得称焉者，岂独齐景
公为然哉？噫是神也，运精气而精气不能为之囿，寓
魂魄而魂魄不能为之拘，周流于天地人物，浩然莫
测其端，出入于有无生死，杳然莫窥其际，要之各在
当人之身也。《邵子》谓天之神栖于日，又谓日入地中，
构精之象也。人之神虽栖于目，然将寐在脾，熟寐在
肾，将寤在肝，正寤在心，果能构会精神于形气之交，
则天地交而水火既济，非难事矣。虽然神无二也，但
求神于精气魂魄之间，终不免认心之精神以为圣，
而危微亦可以无辨矣。《易》曰：“神无方也。”又曰：“阴阳不测之谓神”，于此“神而明之，则存乎其人。”